b'\n_START_ARTICLE_\nErodas Antipas\n_START_SECTION_\nBiografija\n_START_PARAGRAPH_\nPagal Erodo Did\xc5\xbeiojo paliepim\xc4\x85, po jo mirties Jud\xc4\x97ja buvo padalinta tarp trij\xc5\xb3 jo s\xc5\xabn\xc5\xb3: Archelajaus, Pilypo ir Antipo. Ta\xc4\x8diau imperatorius Augustas, kuris patvirtindavo valdytojus, pus\xc4\x99 Erodo karalyst\xc4\x97s atidav\xc4\x97 jo s\xc5\xabnui Archelajui, padarydamas j\xc4\xaf etnarchu, o kit\xc4\x85 pus\xc4\x99 padalino \xc4\xaf dvi tetrarchijas ir atidav\xc4\x97 likusiems dviem Erodo s\xc5\xabnums. Tokiu b\xc5\xabdu Antipas gavo tik ma\xc5\xbeesn\xc4\xaf \xe2\x80\x93 tetrarcho titul\xc4\x85._NEWLINE_Antipas sugeb\xc4\x97jo palaikyti gerus santykius su imperatoriumi Tiberijumi ir jo garbei pavadino savo nauj\xc4\x85j\xc4\x85 sostin\xc4\x99 \xe2\x80\x93 Tiberiad\xc4\x85. Ta\xc4\x8diau sekantis imperatorius Kaligula daugiau pasitik\xc4\x97jo Antipo s\xc5\xabn\xc4\x97nu Erodu Agripa ir i\xc5\xa1laisvin\xc4\x99s j\xc4\xaf i\xc5\xa1 kal\xc4\x97jimo, paved\xc4\x97 jam tuo metu jau mirusio Erodo Pilypo tetrarchij\xc4\x85. \xc5\xa0ito negal\xc4\x97jo i\xc5\xa1tverti Erodiada ir prie\xc5\xa1 paties Antipo nor\xc4\x85, liep\xc4\x97 jam kreiptis \xc4\xaf Kaligul\xc4\x85, kad \xc5\xa1is suteikt\xc5\xb3 Antipui karali\xc5\xa1k\xc4\x85j\xc4\xaf titul\xc4\x85. Ta\xc4\x8diau kai Antipas i\xc5\xa1vyko pas Kaligul\xc4\x85, Agripa nusiunt\xc4\x97 Kaligulai parei\xc5\xa1kim\xc4\x85, kaltinant\xc4\xaf Antip\xc4\x85 s\xc4\x85mokslu su karaliumi Artabanu II. Tod\xc4\x97l m\xc5\xabs\xc5\xb3 eros 39 m. Antipas buvo i\xc5\xa1tremtas \xc4\xaf Galij\xc4\x85, \xc5\xa1iuolaikin\xc4\xaf Lugdunum Convenarum miest\xc4\x85. Jo tetrarchija ir nuosavyb\xc4\x97 buvo perduoti Agripai. Erodiadai buvo pasi\xc5\xablyta pasilikti kartu su Agripa, ta\xc4\x8diau ji nusprend\xc4\x97 b\xc5\xabti i\xc5\xa1tremta kartu su vyru._NEWLINE_Pagal Flavij\xc5\xb3 Antipas mir\xc4\x97 tremtyje, nors pagal Kasijaus Diono liudijim\xc4\x85, jis buvo nu\xc5\xbeudytas.\n_START_SECTION_\nErodas Antipas Biblijoje\n_START_PARAGRAPH_\nErodo Antipo ry\xc5\xa1ys su jo netikro brolio (grei\xc4\x8diausiai Pilypo) \xc5\xbemona Erodiada vie\xc5\xa1ai buvo smerkiamas prana\xc5\xa1o Jono Krik\xc5\xa1tytojo, d\xc4\x97l ko pastarasis buvo \xc4\xafkalintas, o v\xc4\x97liau nubaustas mirtimi. Evangelistas Morkus savo evangelijoje pasakoja, kad Antipas nenor\xc4\x97jo Jono mirties, ta\xc4\x8diau prival\xc4\x97jo t\xc4\x85 padaryti d\xc4\x97l pa\xc5\xbeado duoto Erodiados dukteriai (grei\xc4\x8diausiai Salomei) i\xc5\xa1pildyti bet kok\xc4\xaf jos nor\xc4\x85._NEWLINE_Evangelistas Lukas vienintelis pamini apie Antipo susitikim\xc4\x85 su J\xc4\x97zumi. "Tai i\xc5\xa1gird\xc4\x99s, Pilotas paklaus\xc4\x97, ar tas vyras galil\xc4\x97jietis. Su\xc5\xbeinoj\xc4\x99s, kad J\xc4\x97zus i\xc5\xa1 Erodo vald\xc5\xb3, nusiunt\xc4\x97 j\xc4\xaf pas Erod\xc4\x85, kuris irgi buvo tomis dienomis Jeruzal\xc4\x97je. Erodas, pamat\xc4\x99s J\xc4\x97z\xc5\xb3, labai apsid\xc5\xbeiaug\xc4\x97. Mat jis jau pirmiau nor\xc4\x97jo j\xc4\xaf i\xc5\xa1vysti, nes buvo apie j\xc4\xaf gird\xc4\x97j\xc4\x99s ir tik\xc4\x97josi pamatysi\xc4\x85s j\xc4\xaf darant\xc4\xaf kok\xc4\xaf nors stebukl\xc4\x85. Jis \xc4\x97m\xc4\x97 j\xc4\xaf visaip klausin\xc4\x97ti, bet J\xc4\x97zus jam neatsakin\xc4\x97jo. Tuo tarpu auk\xc5\xa1tieji kunigai ir Ra\xc5\xa1to ai\xc5\xa1kintojai apstoj\xc4\x99 be paliovos j\xc4\xaf kaltino. Tada Erodas su savo palyda J\xc4\x97z\xc5\xb3 paniekino ir i\xc5\xa1juok\xc4\x97. Paskui, apreng\xc4\x99s j\xc4\xaf baltu drabu\xc5\xbeiu, pasiunt\xc4\x97 atgal Pilotui." Lk. 23:6-11)_NEWLINE_Lukas liudija, kad \xc5\xa1is Piloto poelgis sustiprino santykius tarp jo ir Erodo, kurie anks\xc4\x8diau buvo gana \xc4\xaftempti.'